
Text rozhodnutia
Súd: Krajský súd Bratislava Spisová značka: 9Saz/5/2016 Identifikačné číslo súdneho spisu: 1016200217 Dátum vydania rozhodnutia: 04. 04. 2016 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2016:1016200217.1 Uznesenie Krajský súd v Bratislave v právnej veci navrhovateľa: P. C. R., narodeného XX.X.XXXX, štátneho príslušníka Sýrie, v zahraničí bytom B., U. Š. R., H. R., F., aktuálne s miestom pobytu M. XX, V., zastúpeného Centrom právnej pomoci so sídlom Námestie slobody 12, Bratislava proti odporcovi: Ministerstvo vnútra Slovenskej republiky - migračný úrad Pivonková 6, Bratislava v konaní o opravnom prostriedku navrhovateľa zo dňa 15.2.2016 proti rozhodnutiu odporcu ČAS: MU-PO-169-18/2015-Ž zo dňa 14.1.2016 takto r o z h o d o l : Krajský súd v Bratislave návrh o d m i e t a . Žiaden z účastníkov konania nemá právo na náhradu trov tohto konania o d ô v o d n e n i e : Dňa 16.2.2016 bol konajúcemu Krajskému súdu v Bratislave (ďalej len súd) doručený návrh (opravný prostriedok) navrhovateľa proti rozhodnutiu odporcu ČAS: MU-PO-169-18/2015-Ž zo dňa 14.1.2016 (ďalej len „napadnuté rozhodnutie), ktorým odporca neudelil navrhovateľovi azyl na území Slovenskej republiky, poskytol mu však doplnkovú ochranu. Proti tomuto rozhodnutiu podal navrhovateľ prostredníctvom svojho zástupcu opravný prostriedok - návrh, datovaný 15.2.2016, ktorým sa domáhal zrušenia celého napadnutého rozhodnutia odporcu a vrátenia mu veci na ďalšie konanie. Ako to súd zistil z pripojeného administratívneho spisu odporcu, napadnuté rozhodnutie bolo navrhovateľovi doručené 14.1.2016. Ako to vyplýva z prehlásenia o doručení napadnutého rozhodnutia, po jeho doručení sa navrhovateľ vzdal svojho práva podať voči výroku rozhodnutia o neudelení azylu opravný prostriedok. Podľa ust. § 250p Občianskeho súdneho poriadku (ďalej len „O.s.p.“) ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Pretože návrh - opravný prostriedok voči napadnutému rozhodnutiu odporcu bol podaný potom, ako sa navrhovateľ účinne vzdal svojho práva podať odvolanie voči výroku o neudelení azylu (voči výroku o poskytnutí doplnkovej ochrany odvolanie nie je prípustné), dostal sa navrhovateľ do postavenia osoby, neoprávnenej na jeho podanie. Preto súd rozhodol tak, ako to je uvedené vo výrokovej časti tohto uznesenia. O trovách konania súd rozhodol v súlade s analogickým použitím ust. § 146 ods.1, písm. c), O.s.p. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, písomne, vo dvoch vyhotoveniach. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. (§ 205 ods. 1 O.s.p).

